text: 10 personer fløjet til sygehuse efter brand i skib
  06 juli 2018 kl. 08.05
  Vindmølleskib i Esbjerg Havn brændte fredag formiddag. Politi og brandvæsen på stedet. Flere personer røgforgiftede.
  En brand i et vindmølleskib på Esbjerg Havn udviklede fredag formiddag voldsom røg, der drev væk fra Esbjerg By.
  Ved branden blev 10 personer, ifølge Syd- og Sønderjyllands Politi, indlagt til oberservation for røgforgiftning. På grund af antallet blev flere helikoptere tilkaldt.
  - De ti personer blev kørt og fløjet til sygehusene i Esbjerg, Kolding og Aabenraa, for ikke at overbelaste sygehuset i Esbjerg, fortæller Ole Aamann, vagtchef hos Syd- og Sønderjyllands Politi, til TV SYD.
  Branden opstod kort før kl. ni, da vindmølledele (naceller) skulle svejses fast i lastrummet af skibet før transporten. I den forbindelse blev noget antændt.
  Sydvestjysk Brandvæsen fik hurtigt kontrol over branden.
  Skibet, EEMS Dundee, er et hollandsk indregistreret fragtskib, der anløb Esbjerg Havn i går torsdag og skulle efter planen videre til Uddevalla i Sverige med vindmølledele.
  Ved branden på Esbjerg Havn er flere personer blevet røgforgiftet. Pga. antallet er flere helikoptere tilkaldt. Vagtchefen. #politidk
  
  